РЕГЛАМЕНТ (ЕО) № 434/2007 НА КОМИСИЯТА
от 20 април 2007 година
за изменение на Регламент (ЕО) № 1974/2006, определящ подробни правила за прилагане на Регламент (ЕО) № 1698/2005 на Съвета поради присъединяването на България и Румъния към Европейския съюз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния (1), и по-специално член 34, параграф 3 и член 56 от него,
като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (2), и по-специално член 91 от него,
като има предвид, че:
(1)
Член 34 и приложение VIII от Акта за присъединяване на България и Румъния определя най-общо условията, при които се предоставя временна допълнителна помощ за преходните мерки за развитие на селските райони в тези нови държави-членки. Трябва да бъдат приети правила за прилагане, които да допълнят тези условия и адаптират определени правила, предвидени от Регламент (ЕО) № 1974/2006 г. на Комисията от 15 декември 2006 г., определящ подробни правила за прилагане на Регламент (ЕО) № 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР) (3).
(2)
Тези правила трябва да са в съответствие с принципите на субсидиарността и пропорционалността и трябва, следователно, да се ограничат до това, което е необходимо, за да се постигнат преследваните цели.
(3)
Условията за допустимост за някои преходни мерки трябва следователно да бъдат уточнени.
(4)
За да се улесни създаването на програми за развитие на селските райони, които включват тези мерки и тяхното проучване и одобряване от Комисията, трябва да се определят общи правила за тяхната структура и съдържание въз основа на, по-специално, член 16 от Регламент (ЕО) №1698/2005.
(5)
Регламент (ЕО) № 1974/2006 трябва съответно да се измени.
(6)
Мерките, предвидени в настоящия регламент, са в съответствие със становището на Комитета за развитие на селските райони,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1974/2006 се изменя, както следва:
1)
В глава III, раздел I, подраздел 1 се добавя следният член 25а:
„Член 25а
1. Помощта за предоставяне на консултиране и съвети в земеделието, споменати в приложение VIII, раздел I Г от Акта за присъединяване на България и Румъния, може да бъде предоставена на властите и органите, които осигуряват тези услуги на земеделските производители. Това се отнася особено за съставянето на бизнес планове, подкрепа за съставяне на молби за мерки за развитие на селските райони, консултиране и съвети, свързани със спазването на добри селскостопански и екологични условия и законоустановените изисквания за управление, предвидени в членове 4 и 5 и приложения III и IV към Регламент (ЕО) № 1782/2003 относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделските производители.
2. Властите и органите, избрани да предоставят консултиране и съвети на земеделските производители, трябва да разполагат с подходящи ресурси под формата на квалифициран персонал, административни и технически ресурси и консултантски опит и надеждност по отношение на услугите, които ще се осигуряват.
3. За периода 2007-2009 г. България и Румъния могат да прилагат, по отношение предоставянето на консултантски услуги на земеделските производители, или тази мярка, или мярката „използване на консултантски услуги от земеделски производители и горски стопани“, посочена в член 20, буква а), iv) от Регламент (ЕО) № 1698/2005.“
2)
В глава III, раздел I, подраздел 4 се добавя следното изречение към член 37, параграф 2:
„В България и Румъния първата покана за набиране на предложения се организира не по-късно от 3 години след одобрението на програмата.“
3)
В глава III, раздел I, подраздел 4 се добавя следният член 37a:
„Член 37a
В България и Румъния придобиването на умения, за което става дума в член 63, буква в) от Регламент (ЕО) № 1698/2005, може да покрива също разходи, свързани с изграждането на представителни местни партньорства за развитие, разработването на интегрирани стратегии за развитие, финансирането на изследвания и изготвянето на заявления за избор на местни инициативни групи. Такива разходи са допустими за потенциални местни инициативни групи.“
4)
В глава III, раздел 1, се добавя следният подраздел 4а:
„Подраздел 4а
Временна допълнителна мярка за България и Румъния
Член 39а
Условията за допустимост за предоставяне на помощ съгласно мярката, предвидена в раздел I, точка Д от приложение VIII към Акта за присъединяване на България и Румъния, а именно „допълнения към директните плащания“, са дефинирани от решение на Комисията, одобряващо допълнителни национални директни плащания“
5)
Приложение II се изменя в съответствие с приложението към настоящия регламент
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 април 2007 година.